रात भर आरुणि पानी भरे खेत में मेड़ से सटे लेटे रहे। सर्दी से उनका शरीर अकड़ गया। उनके शरीर से पानी का बहाव रुक गया। सुबह होने पर हवन करके सब शिष्य गुरुदेव को प्रणाम करते थे। महर्षि आयोदधौम्य ने देखा कि आज आरुणि प्रणाम करने नहीं आया। महर्षि ने दूसरे शिष्यों से पूछा-आरुणि कहां है?उन्होंने कहा, ‘कल शाम को आपने आरुणि को खेत की मेड़ बांधने को भेजा था, तब से वह लौटकर नहीं आया।’ महर्षि उसी समय दूसरे शिष्यों को लेकर आरुणि को ढूंढने निकल पड़े। उन्होंने खेत पर जाकर आरुणि को पुकारा। आरुणि से ठंड की वजह से बोला तक नहीं जा रहा था। उन्होंने किसी तरह गुरुदेव की पुकार का उत्तर दिया। महर्षि ने वहां पहुंचकर उस आज्ञाकारी शिष्य को उठाकर सीने से लगा लिया और आर्शीवाद दिया, पुत्र आरुणि तुम्हें सब विद्याएं अपने आप ही आ जाएं। गुरुदेव के इसी आर्शीवाद से आगे चलकर आरुणि बड़े विद्वान बने।